Folketing
2005-04-28

Som jeg har sagt tidligere, er det vigtigt for os i denne sammenhæng, at vi ikke vil begive os ud på denne glidebane, som vi allerede er på vej ud på med Socialdemokratiets forslag. Det, der også er vigtigt for os, er faktisk – netop som fru Karen Hækkerup også siger – at få gang i skadereduktionen, og det er der jo også gjort med den plan for kamp mod narko, som regeringen har lagt frem, og med de initiativer, der er taget. Det kan godt være, vi skal revidere den og se på, om der skal tages andre initiativer, men andre initiativer er ikke og indebærer for os ikke etablering af fixerum. Jeg ved godt, at andre kalder det sundhedsrum, men det er jo et spørgsmål om ord, og jeg synes egentlig, man skal kalde tingene ved deres rette navn. (Kort bemærkning).